《惭愧岩三柏歌》
明代·薛采

惭愧岩下三株柏，云是咸通岁里植。翠叶参天绿缛繁，历尽三冬不改色。

南株身大近百围，长直堪为杗与栻。中株虽小不及寻，二干亭亭似双戟。

北株本大亚南株，五尺分为六干殊。三物皆含栋梁具，工师未遇空踟蹰。

呜呼杜栎满道区，匠人妄采为薄栌。脆理腋沉又速朽，何用丹垩涂其肤。

易大最是水中榆，弱质岂堪金露濡。吾闻豫章之生最难大，七载针萌未骀荡。

千年培植饱风霜，峥嵘直出青云上。奈何此柏独抱奇，神物护之应有意。

鹳鹄时栖止，狝猿攀其枝。昏鸦剥啄皮肤皴，蝼蚁出入空柯萎。

古来材大用皆晚，群儿见愠安足嗤。

作者简介：薛采，饶平人，海阳籍。雍孙。明神宗万历二十八年（一六〇〇）举人。事见清道光《广东通志》卷七五。